《寿王母太君九十一子适吾翁七十一同时进觞足称盛事矣》
明代·邓云霄

住近罗浮古洞天，东方旭日照华筵。莱儿雪鬓还能戏，金母桃花莫问年。

返哺祥乌依膝下，弄孙宝树满庭前。吹笙飞舄君家事，试检瑶函第一编。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。